CELEX: 32022R0803
Language: lv
Date: 2022-02-16 00:00:00
Title: Komisijas Deleģētā regula (ES) 2022/803 (2022. gada 16. februāris), ar kuru, precizējot procedūras noteikumus attiecībā uz Eiropas Vērtspapīru un tirgu iestādes pilnvaru īstenošanu noteikt naudas sodus vai periodiskus soda maksājumus, papildina Eiropas Parlamenta un Padomes Regulu (ES) Nr. 600/2014 (Dokuments attiecas uz EEZ)

24.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 145/1
               
            
         KOMISIJAS DELEĢĒTĀ REGULA (ES) 2022/803
         (2022. gada 16. februāris),
         ar kuru, precizējot procedūras noteikumus attiecībā uz Eiropas Vērtspapīru un tirgu iestādes pilnvaru īstenošanu noteikt naudas sodus vai periodiskus soda maksājumus, papildina Eiropas Parlamenta un Padomes Regulu (ES) Nr. 600/2014
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 600/2014 (2014. gada 15. maijs) par finanšu instrumentu tirgiem un ar ko groza Regulu (ES) Nr. 648/2012 (1), un jo īpaši tās 38.k panta 10. punktu,
         tā kā:
         
                     (1)
                  
                  
                     Ņemot vērā tirgus datu apstrādes pārrobežu dimensiju, datu kvalitāti un nepieciešamību gūt apjomradītus ietaupījumus un novērst iespējamo atšķirību negatīvo ietekmi gan uz datu kvalitāti, gan uz datu ziņošanas pakalpojumu sniedzēju darbu, ar Eiropas Parlamenta un Padomes Regulu (ES) 2019/2175 (2) Eiropas Vērtspapīru un tirgu iestādei (“EVTI”) tika nodotas atļauju piešķiršanas un uzraudzības pilnvaras attiecībā uz datu ziņošanas pakalpojumu sniedzēju darbībām Savienībā.
                  
               
                     (2)
                  
                  
                     Ir lietderīgi precizēt procedūras noteikumus attiecībā uz to, kā EVTI savā uzraudzības tvērumā īsteno pilnvaras piemērot naudas sodus un periodiskus soda maksājumus attiecībā uz datu ziņošanas pakalpojumu sniedzējiem. Konkrēti Regulā (ES) Nr. 600/2014 ir paredzēts, ka minētajos procedūras noteikumos būtu jāiekļauj noteikumi par aizstāvības tiesībām, naudas sodu vai periodisko soda maksājumu iekasēšanu, un naudas sodu vai periodisku soda maksājumu piemērošanas un izpildes noilguma termiņus.
                  
               
                     (3)
                  
                  
                     Ja EVTI konstatē, ka ir nopietnas pazīmes, ka, iespējams, pastāv fakti, kas varētu liecināt par vienu vai vairākiem datu ziņošanas pakalpojumu sniedzējiem noteikto prasību pārkāpumiem, EVTI lietas izmeklēšanai ir jāieceļ neatkarīgs izmeklēšanas darbinieks, kas darbojas EVTI struktūrā. Pēc izmeklēšanas pabeigšanas izmeklēšanas darbiniekam jādod iespēja personai, uz kuru attiecas izmeklēšana, tikt uzklausītai. Tas nozīmē, ka personai vajadzētu būt tiesībām sniegt rakstiskas piezīmes saprātīgā termiņā, kas nav mazāks par četrām nedēļām, pirms izmeklēšanas darbinieks iesniedz savus konstatējumus EVTI. Būtu jāļauj, ka personai, uz kuru attiecas izmeklēšana, palīdz tās izvēlēts padomdevējs. Izmeklēšanas darbiniekam būtu jāapsver, vai paziņojumā par konstatējumiem pirms tā iesniegšanas EVTI ir nepieciešams veikt izmaiņas, pamatojoties uz informāciju, ko iesniegusi persona, uz kuru attiecas izmeklēšana.
                  
               
                     (4)
                  
                  
                     EVTI, pamatojoties uz dokumentu sarakstu, būtu jāizvērtē izmeklēšanas darbinieka iesniegto lietas materiālu pilnīgums. Lai nodrošinātu, ka persona, uz kuru attiecas izmeklēšana, spēj pienācīgi sagatavot savu aizstāvību pirms galīgā lēmuma pieņemšanas par naudas sodiem vai uzraudzības pasākumiem, EVTI būtu jānodrošina tai tiesības iesniegt rakstiskas papildu piezīmes.
                  
               
                     (5)
                  
                  
                     Lai nodrošinātu, ka personas sadarbojas izmeklēšanā, EVTI vajadzētu būt iespējai veikt konkrētus piespiedu pasākumus. Ja EVTI ir pieņēmusi lēmumu, kurā tā personai pieprasa izbeigt pārkāpumu, vai ir pieprasījusi sniegt pilnīgu informāciju vai iesniegt visus reģistrus, datus vai jebkurus citus materiālus, vai ir pieņēmusi lēmumu veikt pārbaudi uz vietas, tā var piemērot periodiskus soda maksājumus nolūkā panākt, ka persona, uz kuru attiecas izmeklēšana, ievēro pieņemto lēmumu. EVTI pirms periodisku soda maksājumu piemērošanas būtu jādod personai iespēja iesniegt rakstiskas piezīmes.
                  
               
                     (6)
                  
                  
                     Tiesības uz aizstāvību būtu jāizvērtē, pretstatot EVTI vajadzībai noteiktos apstākļos steidzami rīkoties. Ja steidzama rīcība ir pamatota saskaņā ar Regulas (ES) Nr. 600/2014 38.l pantu, tās personas tiesībām uz aizstāvību, uz kuru attiecas izmeklēšana, nevajadzētu kavēt EVTI veikt steidzamus pasākumus. Šādā gadījumā – lai novērstu būtisku un tūlītēju kaitējumu finanšu sistēmai – EVTI var pieņemt pagaidu lēmumu, nedodot personai, uz kuru attiecas izmeklēšana, iespēju iesniegt piezīmes. EVTI būtu jādod personai iespēja tikt uzklausītai pēc iespējas ātrāk pēc pagaidu lēmuma pieņemšanas un pirms tiek pieņemts apstiprinošs lēmums. Tomēr saskaņā ar procedūru personai, uz kuru attiecas izmeklēšana, vajadzētu būt tiesībām iepriekš tikt uzklausītai no izmeklēšanas darbinieka puses.
                  
               
                     (7)
                  
                  
                     EVTI un izmeklēšanas darbinieka sagatavotie lietas materiāli satur informāciju, bez kuras attiecīgā persona nevar sagatavoties tiesvedībai tiesā vai administratīvajai procedūrai. Pēc tam, kad persona, uz kuru attiecas izmeklēšana, no izmeklēšanas darbinieka vai EVTI ir saņēmusi paziņojumu par konstatējumiem, šai personai tādēļ vajadzētu būt tiesīgai piekļūt lietas materiāliem, ievērojot citu personu likumīgās intereses attiecībā uz viņu komercnoslēpumu aizsardzību. Būtu jānosaka, ka lietas materiālus, kuriem piešķirta piekļuve, ir atļauts izmantot tikai ar Regulā (ES) Nr. 600/2014 minētajiem pārkāpumiem saistītā tiesvedībā tiesā vai administratīvā procedūrā.
                  
               
                     (8)
                  
                  
                     Gan uz pilnvarām piemērot naudas sodus un periodiskus soda maksājumus, gan uz pilnvarām izpildīt naudas sodus un periodiskus soda maksājumus būtu jāattiecina noilguma termiņš. Konsekvences labad attiecībā uz naudas sodu un periodisku soda maksājumu piemērošanas un izpildes noilguma termiņiem būtu jāņem vērā Savienības tiesību akti, kuri attiecas uz sodu piemērošanu uzraudzītajām vienībām un to izpildi, un EVTI pieredze šādu tiesību aktu piemērošanā.
                  
               
                     (9)
                  
                  
                     Lai EVTI varētu nodrošināt iekasēto naudas sodu un periodisko soda maksājumu drošu glabāšanu, EVTI tie būtu jāiemaksā kontos, kas nes procentus un ir atvērti vienīgi tādu vienreizēju naudas sodu vai periodisku soda maksājumu veikšanai, kuru mērķis ir izbeigt vienu atsevišķu pārkāpumu. Budžeta piesardzības nolūkā EVTI šīs summas Komisijai būtu jāpārskaita tikai tad, kad lēmumi kļūst galīgi, jo pārsūdzības tiesības ir izsmeltas vai zaudējušas spēku.
                  
               
                     (10)
                  
                  
                     Lai nodrošinātu ar Regulas (ES) 2019/2175 4. pantu ieviestās jaunās uzraudzības sistēmas raitu darbību attiecībā uz datu ziņošanas pakalpojumu sniedzējiem, šai regulai būtu jāstājas spēkā steidzamā kārtā,
                  
               IR PIEŅĒMUSI ŠO REGULU.
         
            1. pants
            Definīcija
            Šajā regulā “datu ziņošanas pakalpojumu sniedzējs” ir apstiprināta publicēšanas struktūra vai apstiprināta ziņošanas sistēma, kas definētas Regulas (ES) Nr. 600/2014 2. panta 1. punkta 34. apakšpunktā un 2. panta 1. punkta 36. apakšpunktā.
         
         
            2. pants
            Procedūras noteikumi, ko piemēro izmeklēšanas darbinieka veiktās pārkāpuma procedūrās
            
               1.   Regulas (ES) Nr. 600/2014 38.k panta 1. punktā minētais izmeklēšanas darbinieks pēc minētās regulas 38.g panta 1. punktā minēto prasību iespējamo pārkāpumu izmeklēšanas pabeigšanas un pirms lietas materiālu iesniegšanas EVTI rakstiski informē personu, uz kuru attiecas izmeklēšana, par saviem konstatējumiem un sniedz minētajai personai iespēju iesniegt rakstiskas piezīmes saskaņā ar 3. punktu. Paziņojumā par konstatējumiem izklāsta faktus, kuri varētu liecināt par vienas vai vairāku Regulas (ES) Nr. 600/2014 38.g panta 1. punktā minēto prasību pārkāpumiem, kā arī novērtē šo pārkāpumu veidu un smagumu, ņemot vērā minētās regulas 38.g panta 2. punktā noteiktos kritērijus.
            
            
               2.   Paziņojumā par konstatējumiem nosaka saprātīgu termiņu, kurā persona, uz kuru attiecas izmeklēšana, var iesniegt rakstiskas piezīmes. Izmeklēšanās, kas nav minētas 5. pantā, šis termiņš ir vismaz četras nedēļas. Izmeklēšanas darbiniekam nav pienākums ņemt vērā rakstiskās piezīmes, kas saņemtas pēc tam, kad šis termiņš ir beidzies.
            
            
               3.   Persona, uz kuru attiecas izmeklēšana, rakstiskajās piezīmēs var izklāstīt visus faktus, kurus ir būtiski tās aizstāvībai, un, ja iespējams, pievieno dokumentus, kas apliecina izklāstītos faktus. Persona, uz kuru attiecas izmeklēšana, var ierosināt izmeklēšanas darbiniekam uzklausīt citas personas, kuras var apstiprināt tās iesniegtajās piezīmēs izklāstītos faktus.
            
            
               4.   Izmeklēšanas darbinieks var uzaicināt personu, uz kuru attiecas izmeklēšana un kurai adresēts paziņojums par konstatējumiem, piedalīties mutiskajā uzklausīšanā. Personām, uz kurām attiecas izmeklēšana, var palīdzēt pašu izvēlēts padomdevējs. Mutiskā uzklausīšana nav atklāta.
            
         
         
            3. pants
            Procedūras noteikumi, ko piemēro pārkāpuma procedūrās Eiropas Vērtspapīru un tirgu iestādē attiecībā uz naudas sodiem un uzraudzības pasākumiem
            
               1.   Lietas materiāli, kuri izmeklēšanas darbiniekam ir jāiesniedz EVTI, ietver vismaz šādus dokumentus:
               
                           a)
                        
                        
                           paziņojumu par konstatējumiem un tā kopiju, kas adresēta personai, uz kuru attiecas izmeklēšana;
                        
                     
                           b)
                        
                        
                           personas, uz kuru attiecas izmeklēšana, rakstisko piezīmju kopiju;
                        
                     
                           c)
                        
                        
                           jebkuras mutiskās uzklausīšanas protokolu.
                        
                     
            
               2.   Ja lietas materiālos trūkst dokumentu, EVTI iesniedz izmeklēšanas darbiniekam pamatotu pieprasījumu pēc papildu dokumentiem.
            
            
               3.   Ja EVTI uzskata, ka izmeklēšanas darbinieka konstatējumu paziņojumā aprakstītie fakti nav Regulas (ES) Nr. 600/2014 38.g panta 1. punktā minēto prasību pārkāpumi, tā pieņem lēmumu izbeigt lietu un paziņo šo lēmumu personai, uz kuru attiecas izmeklēšana.
            
            
               4.   Ja EVTI nepiekrīt izmeklēšanas darbinieka konstatējumiem, tā personai, uz kuru attiecas izmeklēšana, iesniedz jaunu paziņojumu par konstatējumiem. Paziņojumā par konstatējumiem nosaka vismaz četru nedēļu garu termiņu, kurā persona, uz ko attiecas izmeklēšana, var iesniegt rakstiskas piezīmes. EVTI, lemjot par pārkāpuma esību, uzraudzības pasākumiem un soda naudas piemērošanu atbilstīgi Regulas (ES) Nr. 600/2014 38.g un 38.h pantam, nav pienākuma ņemt vērā pēc minētā termiņa iesniegtas rakstiskās piezīmes.
            
            
               5.   Ja EVTI piekrīt visiem vai dažiem izmeklēšanas darbinieka konstatējumiem, tā attiecīgi informē personu, uz kuru attiecas izmeklēšana. Šādā paziņojumā nosaka termiņu vismaz divas nedēļas gadījumā, ja EVTI piekrīt visiem konstatējumiem un vismaz četras nedēļas gadījumā, ja EVTI nepiekrīt visiem konstatējumiem, līdz kuram persona, uz kuru attiecas izmeklēšana, var iesniegt rakstiskas piezīmes. EVTI, lemjot par pārkāpuma esību, uzraudzības pasākumiem un soda naudas piemērošanu atbilstīgi Regulas (ES) Nr. 600/2014 38.g un 38.h pantam, nav pienākuma ņemt vērā pēc minētā termiņa iesniegtas rakstiskās piezīmes.
            
            
               6.   EVTI var uzaicināt personu, uz kuru attiecas izmeklēšana un kurai adresēts paziņojums par konstatējumiem, piedalīties mutiskajā uzklausīšanā. Personai, uz kuru attiecas izmeklēšana, var palīdzēt tās izvēlēts padomdevējs. Mutiskā uzklausīšana nav atklāta.
            
            
               7.   Ja EVTI nolemj, ka persona, uz kuru attiecas izmeklēšana, ir izdarījusi vienu vai vairākus Regulas (ES) Nr. 600/2014 38.g panta 1. punktā minēto prasību pārkāpumus, un ja tā ir pieņēmusi lēmumu piemērot naudas sodu atbilstīgi 38.h pantam, tā nekavējoties par šādu lēmumu informē personu, uz kuru attiecas izmeklēšana.
            
         
         
            4. pants
            Procedūras noteikumi, ko piemēro pārkāpuma procedūrās Eiropas Vērtspapīru un tirgu iestādē attiecībā uz periodiskiem soda maksājumiem
            
               1.   Pirms lēmuma par periodiska soda maksājuma piemērošanu saskaņā ar Regulas (ES) Nr. 600/2014 38.i pantu pieņemšanas EVTI personai, uz ko attiecas pārkāpuma procedūra, iesniedz paziņojumu par konstatējumiem, kurā izklāstīti iemesli, kas pamato periodiska soda maksājuma piemērošanu, un norādīta periodiskā soda maksājuma summa par katru prasību neizpildes dienu. Paziņojumā par konstatējumiem nosaka vismaz četru nedēļu garu termiņu, kurā persona, uz ko attiecas pārkāpuma procedūra, var iesniegt rakstiskas piezīmes. EVTI, lemjot par periodisko soda maksājumu, nav jāņem vērā pēc minētā termiņa beigām saņemtas rakstiskās piezīmes.
            
            
               2.   Kad datu ziņošanas pakalpojumu sniedzējs vai persona, uz ko attiecas pārkāpuma procedūra, ir izpildījusi attiecīgo Regulas (ES) Nr. 600/2014 38.i panta 1. punktā minēto lēmumu, periodisku soda maksājumu vairs nepiemēro.
            
            
               3.   Lēmumā, kas minēts Regulas (ES) Nr. 600/2014 38.i panta 1. punktā, norāda šāda lēmuma juridisko pamatojumu un iemeslus un periodiskā soda maksājuma apmēru un piemērošanas sākuma dienu.
            
            
               4.   EVTI var uzaicināt personu, uz ko attiecas pārkāpuma procedūra, piedalīties mutiskā uzklausīšanā. Personai, uz ko attiecas pārkāpuma procedūra, var palīdzēt tās izvēlēts padomdevējs. Mutiskā uzklausīšana nav atklāta.
            
         
         
            5. pants
            Procedūras noteikumi attiecībā uz pagaidu lēmumiem par uzraudzības pasākumiem
            
               1.   Atkāpjoties no 3. panta 4., 5. un 6. punkta un no 4. panta 1. un 4. punkta, šajā pantā izklāstīto procedūru piemēro, ja EVTI pieņem pagaidu lēmumus saskaņā ar Regulas (ES) Nr. 600/2014 38.l panta 1. punkta otro daļu.
            
            
               2.   Ja EVTI nolemj, ka persona, uz kuru attiecas izmeklēšana, ir izdarījusi vienu vai vairākus Regulas (ES) Nr. 600/2014 38.g panta 1. punktā minētu prasību pārkāpumus, un pieņem pagaidu lēmumu, ar ko nosaka uzraudzības pasākumus saskaņā ar Regulas (ES) Nr. 600/2014 38.g pantu, tā minēto pagaidu lēmumu nekavējoties paziņo personai, uz kuru attiecas pagaidu lēmums.
               EVTI nosaka vismaz četru nedēļu garu termiņu, kurā persona, uz ko attiecas pagaidu lēmums, var iesniegt rakstiskas piezīmes par minēto lēmumu. EVTI nav pienākuma ņemt vērā pēc minētā termiņa beigām saņemtas rakstiskās piezīmes.
               EVTI pēc pieprasījuma personai, uz kuru attiecas pagaidu lēmums, piešķir piekļuvi lietas materiāliem. Lietas materiālos iekļautos dokumentus, kuriem piešķirta piekļuve, izmanto vienīgi tādas tiesvedības tiesā vai administratīvās procedūras nolūkiem, kas saistītas ar Regulas (ES) Nr. 600/2014 piemērošanu.
               EVTI var uzaicināt personu, uz kuru attiecas pagaidu lēmums, piedalīties mutiskajā uzklausīšanā. Personām, uz kurām attiecas pagaidu lēmums, var palīdzēt pašu izvēlēts padomdevējs. Mutiskā uzklausīšana nav atklāta.
            
            
               3.   EVTI pieņem galīgo lēmumu iespējami drīz pēc pagaidu lēmuma pieņemšanas.
               Ja EVTI, uzklausījusi personu, uz kuru attiecas pagaidu lēmums, uzskata, ka persona, uz kuru attiecas pagaidu lēmums, ir pārkāpusi Regulas (ES) Nr. 600/2014 38.g panta 1. punktā minētos noteikumus, tā pieņem apstiprinošu lēmumu, ar ko piemēro vienu vai vairākus Regulas (ES) Nr. 600/2014 38.g pantā paredzētos uzraudzības pasākumus. EVTI minēto lēmumu nekavējoties paziņo personām, uz kurām attiecas pagaidu lēmums.
            
            
               4.   Ja EVTI pieņem galīgo lēmumu, kurā tā neapstiprina pagaidu lēmumu, pagaidu lēmumu uzskata par atceltu.
            
         
         
            6. pants
            Piekļuve lietas materiāliem un dokumentu izmantošana
            
               1.   EVTI pēc pieprasījuma piešķir piekļuvi lietas materiāliem personai, uz kuru attiecas izmeklēšana un kurai izmeklēšanas darbinieks vai EVTI ir nosūtījusi paziņojumu par konstatējumiem. Piekļuvi piešķir pēc paziņojuma par konstatējumiem paziņošanas.
            
            
               2.   Lietas materiālos iekļautos dokumentus, kam piešķirta piekļuve, var izmantot vienīgi 1. punktā minētā persona tikai tādas tiesvedības tiesā vai administratīvās procedūras nolūkiem, kas saistīta ar Regulas (ES) Nr. 600/2014 piemērošanu.
            
         
         
            7. pants
            Noilguma termiņi, kas attiecas uz naudas sodu un periodisku soda maksājumu piemērošanu
            
               1.   Naudas sodiem un periodiskiem soda maksājumiem par datu ziņošanas pakalpojumu sniedzējiem un citām personām, uz kurām attiecas izmeklēšana, piemēro piecu gadu noilguma termiņu.
            
            
               2.   Šā panta 1. punktā minētais noilguma termiņš sākas dienā, kas seko dienai, kurā izdarīts pārkāpums. Turpināta vai atkārtota pārkāpuma gadījumā minētā noilguma termiņš sākas dienā, kurā pārkāpums tiek izbeigts.
            
            
               3.   Jebkāda darbība, kuru saistībā ar izmeklēšanu, tiesvedību vai procedūru, kas attiecas uz Regulas (ES) Nr. 600/2014 38.g panta 1. punktā minēto prasību pārkāpumiem, veic EVTI vai valsts kompetentā iestāde, kura rīkojas pēc EVTI pieprasījuma saskaņā ar Regulas (ES) Nr. 600/2014 38.o pantu, pārtrauc noilguma termiņu naudas sodu un periodisku soda maksājumu piemērošanai. Minēto noilguma termiņu pārtrauc no dienas, kad par darbību ir paziņots datu ziņošanas pakalpojumu sniedzējam vai personai, uz kuru attiecas izmeklēšana saistībā ar Regulas (ES) Nr. 600/2014 38.g panta 1. punktā minēto prasību pārkāpumu.
            
            
               4.   Pēc katra 3. punktā minētā pārtraukuma noilguma termiņš sākas no jauna. Noilguma termiņš beidzas vēlākais dienā, kurā ir pagājis termiņš, kas ir divreiz ilgāks par noilguma termiņu, ja EVTI nav piemērojusi sodu naudu vai periodisku soda maksājumu. Šo termiņu pagarina par laiku, kurā noilgums ir bijis apturēts atbilstīgi 5. punktam.
            
            
               5.   Noilguma termiņu soda naudu un periodisku soda maksājumu piemērošanai aptur uz laiku, kamēr EVTI lēmums ir tiesvedības priekšmets Apelācijas padomē, kas minēta Eiropas Parlamenta un Padomes Regulas (ES) Nr. 1095/2010 (3) 60. pantā, vai kamēr to pārskata Eiropas Savienības Tiesa atbilstīgi Regulas (ES) Nr. 600/2014 38.m pantam.
            
         
         
            8. pants
            Sodu izpildes noilguma termiņi
            
               1.   Eiropas Vērtspapīru un tirgu iestādes pilnvarām izpildīt lēmumus, kas pieņemti atbilstīgi Regulas (ES) Nr. 600/2014 38.h un 38.i pantam, piemēro piecu gadu noilguma termiņu.
            
            
               2.   Šā panta 1. punktā minētais noilguma termiņš sākas dienā, kas seko dienai, kurā lēmums kļūst galīgs.
            
            
               3.   Sodu izpildes noilguma termiņu pārtrauc:
               
                           a)
                        
                        
                           EVTI paziņojums personai, uz ko attiecas pārkāpuma procedūra, par lēmumu mainīt naudas soda vai periodiskā soda maksājuma sākotnējo summu;
                        
                     
                           b)
                        
                        
                           jebkura darbība, kuru veic EVTI vai dalībvalsts kompetentā iestāde pēc EVTI pieprasījuma saskaņā ar Regulas (ES) Nr. 600/2014 38.o pantu, un kuras mērķis ir panākt naudas soda vai periodiska soda maksājuma izpildi vai to samaksas noteikumu izpildi.
                        
                     
            
               4.   Pēc katra 3. punktā minētā pārtraukuma noilguma termiņš sākas no jauna.
            
            
               5.   Noilguma termiņu sodu izpildei aptur uz laiku,
               
                           a)
                        
                        
                           kurš atvēlēts samaksai;
                        
                     
                           b)
                        
                        
                           kurā maksājuma izpilde ir apturēta, jo tiek gaidīts EVTI Apelācijas padomes lēmums atbilstoši Regulas (ES) Nr. 1095/2010 60. pantam, un kamēr to pārskata Eiropas Savienības Tiesa saskaņā ar Regulas (ES) Nr. 600/2014 38.m pantu.
                        
                     
         
         
            9. pants
            Naudas sodu un periodisku soda maksājumu iekasēšana
            
               1.   EVTI iekasētās naudas sodu un periodisku soda maksājumu summas ieskaita EVTI atvērtā kontā, par kuru maksā procentus, līdz lēmumi par soda maksājumiem kļūst galīgi. Ja EVTI vienlaikus iekasē vairākus naudas sodus un periodiskos soda maksājumus, EVTI nodrošina, ka tie tiek iemaksāti dažādos kontos vai apakškontos. Samaksātās maksas un periodiskos soda maksājumus negrāmato jeb nereģistrē EVTI budžetā kā budžeta summas.
            
            
               2.   Tiklīdz EVTI konstatē, ka lēmums par naudas sodu vai periodisko soda maksājumu ir galīgs, jo pārsūdzības tiesības ir izsmeltas, EVTI šīs summas kopā ar iespējamiem saņemtajiem procentiem pārskaita Komisijai. Pēc tam šīs summas iegrāmato Savienības budžetā kā ieņēmumus.
            
            
               3.   EVTI regulāri ziņo Komisijai par piemēroto naudas sodu un periodisko soda maksājumu summām un to statusu.
            
         
         
            10. pants
            Stāšanās spēkā un piemērošanas diena
            Šī regula stājas spēkā un ir piemērojama trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 16. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 12.6.2014., 84. lpp.
         
         
            (2)  Eiropas Parlamenta un Padomes Regula (ES) 2019/2175 (2019. gada 18. decembris), ar kuru groza Regulu (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), Regulu (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), Regulu (ES) Nr. 600/2014 par finanšu instrumentu tirgiem, Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un Regulu (ES) 2015/847 par līdzekļu pārvedumiem pievienoto informāciju (OV L 334, 27.12.2019., 1. lpp.).
         
            (3)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).